De fleste almindelige autocampere har et varmeapparat indbygget. Nogle apparater kan både varme med strøm og gas, mens andre kun kan varme med gas. Hvis du har strøm kan du blot tænde for varmeapparatet og skrue op til den ønskede temperatur. Vær dog opmærksom på campingpladsens priser på strøm. Nogle steder kan du bare bruge løs, men andre steder afregnes efter forbrug.
Kan varmeovnen kun køre på gas, så skal du først og fremmest tilslutte en gasflaske i autocamperens gasrum. Herefter åbnes hovedafbryderen inde i autocamperen (typisk sidder gashanen i et skab under vasken eller ved køkkenskuffen). Til sidst kan du tænde varmeovnen ved at holde en knap nede, så gassen løber til. Ovnen tænder selv og du kan se en lille blå gasflamme gennem et lille "vindue" i varmeovnen.
Ved afhentning af autocamperen kan du få demonstreret hvordan varmeapparatet virker i netop din model.